**Metafora**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Mircea Radu Iacoban

Beau miedul Soarelui

Din cupa de aur.

„Bună dimineaţa, miere de râu

Cu prundul de grâu!”

Întors în anii copii, călăresc

Calul mărului către cocori

Până când trupul său

Se umple de-o albă şi sfântă

Sudoare: de flori.

Mă uit

Cum fire de-argint, lichide,

Leagă cerul de pământ.

Admir mireasa

Teiului înflorit:

Albina.

La fel şi rotunda planetă

A florii-soarelui

Cu cea mai deasă şi calmă,

Cu cea mai cucernică şi unită

Populaţie.

Văd iarba de vânt speriată

Şi surâd unei dulci amintiri.

O fac să necheze

Pe cea care mi-e dragă

Şi nu e în tot nesfârşitul

Cântec mai drag

Ca ţipătul ei.

Sălbătăciuni mici şi dragi,

Îmi arunc în apă copiii,

În adânca, strălimpedea

Apă a graiului –

Să văd cum înoată.

În drum spre oraş

Venind de la ai mei cei ai ţărânei,

Îmi las capul

Pe caldul obraz al pâinii

Coaptă de sora

Şi simt cum somnul mă fură.

Îmi las pe genunchi

Ostenitele braţe spre seară.

Ca două ramuri tăioase de brad

Care-au arat

Omătul sălbatic pe munţi,

Vijelia.

Bucurii simple,

Dar care dorul de viaţă-mi aprind.

Şi nu există moarte!

Pur şi simplu cad frunzele

Spre a ne vedea mai bine

Când suntem departe.